
P R O G R A M

poticanja poduzetništva

Osječko-baranjske županije

I.
Program poticanja poduzetništva Osječko-baranjske županije (u daljnjem tekstu: Program) usklađen je s nacionalnim strateškim dokumentima i regulativnim okvirom Europske unije koji se odnosi na poduzetništvo. Program je temeljni dokument kojim Osječko-baranjska županija (u daljnjem tekstu: Županija) definira mjere i aktivnosti usmjerene prema jačanju gospodarskog potencijala, povećanju zaposlenosti, poticanju ulaganja te jačanju inovacijskog kapaciteta gospodarstva Županije. Program obuhvaća mjere koje će se poduzimati u narednom razdoblju, kroz realizaciju pojedinačnih aktivnosti poticanja i razvoja malog i srednjeg poduzetništva na području Županije.

Porast zaposlenosti, podizanje životnog standarda i novi zamah nacionalnog gospodarstva, mogući su jedino uz punu podršku poduzetništvu. Svjetsko je iskustvo pokazalo da je malo i srednje poduzetništvo glavni pokretač gospodarskog razvitka i generator novih radnih mjesta. Mala i srednja poduzeća okvir su za realizaciju poduzetničke inicijative koja čini osnovu gospodarstva. Županija prepoznaje važnost stvaranja poticajnog okruženja za razvoj poduzetništva i unaprjeđenje konkurentnosti gospodarstva te aktivno djeluje na unaprjeđenju institucionalne potpore, financijskih instrumenata i poslovne infrastrukture. 

Županija provodi Program u suradnji s jedinicama lokalne samouprave, institucijama poduzetničke podrške, poslovnim i razvojnim bankama i subjektima malog i srednjeg gospodarstva. U smislu ovoga Programa, institucije poduzetničke podrške su lokalne razvojne agencije, poduzetnički centri, inkubatori i akceleratori, stručno-poslovne organizacije (komore) i udruge malog i srednjeg gospodarstva i poduzetništva, znanstvene i obrazovne institucije, ministarstva i druge fizičke i pravne osobe koje pružaju podršku razvoju poduzetništva. Korisnici mjera iz ovog Programa su subjekti malog i srednjeg gospodarstva, institucije poduzetničke podrške, jedinice lokalne samouprave, učenici, studenti, inovatori, zaposlene i nezaposlene osobe te druge fizičke i pravne osobe.

Poticajno okruženje za razvoj poduzetništva Županija planira ostvariti provedbom sljedećih mjera:

1. Osiguravanje održivog pristupa kapitalu i financijskim instrumentima za poduzetnike
2. Sustavno unaprjeđenje poduzetničkih kompetencija i upravljačkih kapaciteta
3. Razvoj ciljanih mjera faza rasta (Start plus)
4. Poticanje zelene i održive tranzicije gospodarstva (Zeleni iskorak)
5. Izgradnja poduzetničkog mindseta kroz obrazovni sustav (učeničko poduzetništvo)
6. Jačanje tržišne vrijednosti i konkurentnosti poduzetnika
7. Strateški razvoj i modernizacija poduzetničke infrastrukture
8. Poticanje zapošljavanja i stvaranje kvalitetnih radnih mjesta
9. Povezivanje gospodarstva sa znanstveno-obrazovnim sektorom
10. Strateško partnerstvo s komorama i ostalim institucijama poduzetničke podrške.
Svrha Programa je uspostava cjelovitog i dugoročno održivog poduzetničkog ekosustava koji sustavno doprinosi gospodarskom razvoju Županije, jačanju konkurentnosti lokalnog gospodarstva te uravnoteženom razvoju svih njezinih područja. 
Program je usmjeren na stvaranje stabilnih uvjeta za rast i razvoj malog i srednjeg poduzetništva, očuvanje i otvaranje novih radnih mjesta te poticanje zapošljavanja i samozapošljavanja, s posebnim naglaskom na povećanje broja subjekata malog gospodarstva. Kroz ciljane mjere osigurava se ravnomjeran gospodarski razvoj svih područja Županije, smanjuju razvojne razlike i jača lokalna ekonomska otpornost. 
Poseban naglasak stavlja se na jačanje poduzetničkih kompetencija, znanja i upravljačkih kapaciteta, kao i na poticanje inovacija, razvoja novih proizvoda i suvremenih poslovnih modela. Program dodatno podupire tranziciju prema održivom, zelenom i digitalnom gospodarstvu, u skladu s nacionalnim i europskim razvojnim prioritetima. U cilju osiguravanja financijske dostupnosti, Program omogućuje jednostavnije i brže ishođenje poduzetničkih kredita uz povoljne uvjete financiranja, čime se smanjuju ulazne barijere za investicije i ubrzava realizacija poduzetničkih projekata. 
Program jača suradnju između gospodarstvenika, znanstveno-obrazovnih institucija i javne uprave te osigurava učinkovit, koordiniran i funkcionalan sustav potpornih institucija, kao temelj dugoročnog razvoja poduzetništva i konkurentnosti Županije.
Sredstva za provedbu mjera iz ovoga Programa osiguravaju se u Proračunu Osječko-baranjske županije i iz drugih raspoloživih izvora financiranja.

II.
1. OSIGURAVANJE ODRŽIVOG PRISTUPA KAPITALU I FINANCIJSKIM INSTRUMENTIMA ZA PODUZETNIKE 
Mogućnost ishođenja povoljnih financijskih sredstava jedan je od bitnih čimbenika za početak poslovanja poduzetnika, kao i za mogućnost njihovog daljnjeg rasta i razvitka. Županija je do sada sudjelovala u svim poduzetničkim kreditnim linijama koje su se realizirale u suradnji s resornim ministarstvom i poslovnim bankama. Iz godine u godinu prisutan je interes poduzetnika, koji putem poduzetničkih kredita žele riješiti prvenstveno pitanje poslovnog prostora i nabavke suvremenijih strojeva i opreme.

Namjera je Županije ovakvim kreditnim linijama dati snažan poticaj gospodarstvu, pomažući na taj način napore malih i srednjih poduzeća da postignu konkurentnost na domaćem i stranim tržištima, ali i omogućiti kreditiranje poduzetnika početnika. Krediti sa subvencioniranom kamatom značajan su poticaj i pomoć poduzetnicima kao oblik unaprjeđenja poslovanja i rješavanja tekućih financijskih obveza. Očekivani rezultati ovakvih investicija su osnivanje novih poslovnih subjekata, zapošljavanje, samozapošljavanje ili očuvanje postojećih radnih mjesta, uvođenje novih tehnologija u poslovanje, povećanje izvoza i svekoliki gospodarski i socijalni napredak.
Pristup izvorima financiranja, pod povoljnim uvjetima, omogućava poduzetnicima pokretanje i širenje poslovanja. Županija kroz partnerstvo s poslovnim bankama, resornim ministarstvom, Hrvatskom bankom za obnovu i razvitak (HBOR) i drugim financijskim institucijama potiče realizaciju kreditnih linija sa subvencioniranom kamatom, jamstvima po povoljnijim uvjetima.

Provedba ove mjere obuhvaća sljedeće aktivnosti:

· subvencioniranje kamata na poduzetničke kredite,

· suradnja s financijskim institucijama u provedbi razvojnih kreditnih programa,

· promicanje dostupnosti kapitala poduzetnicima,

· organizacija informativnih aktivnosti o mogućnostima financiranja. 
2.
SUSTAVNO UNAPRJEĐENJE PODUZETNIČKIH KOMPETENCIJA I UPRAVLJAČKIH KAPACITETA 
Ova mjera obuhvaća edukacije, informiranje, mentoriranje i savjetovanje poduzetnika s ciljem povećanja njihovih znanja, vještina i sposobnosti upravljanja poslovanjem.

Imati pravu informaciju u pravo vrijeme na pravom mjestu od presudnog je značaja za sve sudionike tržišne utakmice. Samo onaj poduzetnik kome su dostupne sve informacije, može napraviti najbolji odabir za sebe i svoju tvrtku te na taj način utjecati na bolje poslovanje i povećanje dobiti.

Županija, institucije poduzetničke podrške, ali i subjekti malog i srednjeg  gospodarstva registrirani za djelatnost edukacije provode aktivnosti organiziranja različitih edukacija i seminara. Edukacije i seminari su namijenjeni ciljanim skupinama polaznika, obrađuju različite teme te pomažu u rješavanju problema s kojima se poduzetnici susreću u svom radu i podižu razinu efikasnosti poduzeća.

Za poduzetnike početnike koji nemaju puno iskustva na tržištu od velikog je značaja pružanje usluga mentoriranja. Mentoriranjem poduzetnici stječu sva potrebna znanja, vještine i iskustva za vođenje vlastitog poslovnog poduhvata. U svim fazama poslovanja, a napose početnoj, ova vrsta podrške poduzetnicima značajno doprinosi opstanku poslovnih subjekata te se na ovaj način pristup poduzetniku individualizira i prilagođava specifičnim potrebama svakog poduzetnika.

Svaki poduzetnik, bez obzira radi li se o početniku ili o poduzetniku u fazi rasta i razvoja, ima potrebu zatražiti određeni savjet odnosno dobiti prave podatke i informacije na temelju kojih će lakše donijeti poslovnu odluku. Kako bi se poduzetnicima olakšalo donošenje odluka, upravni odjel Županije nadležan za gospodarstvo, poduzetnički centri i inkubatori te ostale institucije poduzetničke podrške svakodnevno pružaju usluge besplatnog savjetovanja za poduzetnike.


Provedba ove mjere obuhvaća sljedeće aktivnosti:

· odobravanje potpora za jačanje kompetencija poduzetnika,

· edukacije iz područja poslovnog planiranja, digitalizacije upravljanja, marketinga i izvoza,

· seminari i edukacije za poduzetnike početnike i poduzetnike u fazi rasta i razvoja,

· programi mentoriranja poduzetnika početnika,

· informiranje o tržišnim prilikama i zakonodavnim okvirima,

· poticanje cjeloživotnog obrazovanja i stručnog usavršavanja. 

3.
RAZVOJ CILJANIH MJERA FAZA RASTA (START PLUS)
Mjera Start plus usmjerena je na poticanje osnivanja i razvoja novih poduzetničkih pothvata te jačanje održivosti poslovanja poduzetnika. Cilj mjere je poduzetnicima početnicima pružiti ciljanu podršku u segmentima poslovanja koji su ključni za tržišni uspjeh i povećati održivost novoosnovanih poduzeća te time potaknuti dugoročni razvoj poduzetništva. 

Kroz provedbu mjere osigurava se financijska potpora za ulaganja nužna za pokretanje poslovne aktivnosti, ali i njezinu održivost. Poseban naglasak stavlja se na poticanje samozapošljavanja i otvaranje novih radnih mjesta. Mjera doprinosi ravnomjernom gospodarskom razvoju svih dijelova Županije, uključujući ruralna i demografski osjetljiva područja. 

Mjera uključuje i elemente savjetodavne i institucionalne podrške radi povećanja stope preživljavanja novih poduzetnika. Time se potiče razvoj poduzetničkih kompetencija i dugoročna stabilnost poslovanja. Provedba mjere Start plus doprinosi stvaranju poticajnog i uključivog poduzetničkog okruženja u Županiji.
Subjekti malog i srednjeg gospodarstva jedni su od glavnih nositelja gospodarske aktivnosti, stoga je vrlo važno omogućiti im kontinuiran rast i razvoj, povećanje kvalitete proizvoda i usluga, kao i očuvanje postojećih radnih mjesta i novo zapošljavanje.

Tržišni položaj subjekata malog i srednjeg gospodarstva izravno ovisi o poslovnom okruženju, a stvaranjem preduvjeta za njihov rast i razvoj te opstanak na tržištu kroz poticajne mjere, izravno se utječe na jačanje njihove konkurentnosti, porast investicija i novozapošljavanje.

Provedba ove mjere obuhvaća sljedeće aktivnosti:

-
odobravanje potpora za ulaganje u opremu, modernizaciju i rekonstrukciju poslovnih prostora,

-
poticanje proizvodnih djelatnosti i dodane vrijednosti u ruralnim zajednicama,

-
daljnji rast i razvoj te očuvanje postojećih radnih mjesta,

-
povećanje zapošljavanja i samozapošljavanja,
-
povećanje konkurentnosti subjekata malog i srednjeg  gospodarstva.

4. POTICANJE ZELENE I ODRŽIVE TRANZICIJE GOSPODARSTVA (ZELENI ISKORAK) 
Mjera Zeleni iskorak usmjerena je na poticanje ulaganja u održivo, zeleno i okolišno odgovorno poslovanje poduzetnika. Cilj mjere je poticanje energetske učinkovitosti, smanjenja negativnog utjecaja na okoliš te racionalnog korištenja resursa. Mjera podržava poduzetnike u tranziciji prema zelenim tehnologijama i održivim poslovnim modelima. 

Kroz provedbu mjere potiču se ulaganja u obnovljive izvore energije, energetsku obnovu, smanjenje emisija i kružno gospodarstvo. Posebna pažnja posvećuje se projektima koji doprinose dugoročnoj konkurentnosti i otpornosti gospodarstva. 

Mjera potiče usklađivanje poslovanja s nacionalnim i europskim zelenim politikama i ciljevima klimatske neutralnosti. Ulaganjima u zelene tehnologije poduzetnicima se omogućuje smanjenje operativnih troškova i povećanje učinkovitosti. Mjera doprinosi razvoju inovativnih rješenja i novih zelenih proizvoda i usluga. Time se jača imidž Županije kao regije koja aktivno potiče održivi razvoj. Provedba mjere Zeleni iskorak doprinosi uravnoteženom gospodarskom razvoju uz očuvanje okoliša i prirodnih resursa.

Jedan od ciljeva ove mjere je i potaknuti poduzetnike na ulaganje u održive tehnologije i energetsku učinkovitost te na razvoj poslovanja u skladu s načelima kružnog gospodarstva. 
Kružno gospodarstvo okosnica je suvremene zelene tranzicije, jer transformira tradicionalni sustav iscrpljivanja resursa u model regenerativnog rasta koji maksimizira vrijednost materijala kroz njihov čitav životni vijek. 

Implementacijom ovakvog okvira, gospodarstvo postaje otpornije, potičući pritom inovacije u proizvodnji i otvaranje novih, održivih radnih mjesta.

Transformacijom prema ovakvom održivom gospodarstvu potiče se inovativnost i energetska učinkovitost, čime se izravno smanjuje pritisak na okoliš uz istovremeno jačanje ekonomske otpornosti.

Provedba ove mjere obuhvaća sljedeće aktivnosti:

· odobravanje potpora za mjeru Zeleni iskorak,

· ulaganja u energetsku učinkovitost i obnovljive izvore energije,

· uvođenje zelenih tehnologija i materijala u proizvodnju,

· podrška projektima recikliranja i smanjenja otpada,

· edukacija o zelenim modelima poslovanja. 

5. 
IZGRADNJA PODUZETNIČKOG MINDSETA KROZ OBRAZOVNI SUSTAV (UČENIČKO PODUZETNIŠTVO)
Budući da značajan broj osoba ulazi u svijet poduzetništva iz potrebe, a ne zbog uočene prilike na tržištu, nužno je još tijekom školovanja razvijati poduzetničke vještine te poduzetnički način razmišljanja i ponašanja u svakodnevnom životu. 
Projekti učeničkog i studentskog poduzetništva usmjereni su ka stvaranju poticajnog okruženja za razvoj poduzetničkih kompetencija i razvoja kulture poduzetništva te važnosti cjeloživotnog obrazovanja među učenicima, a istima se želi razvijati poduzetnički duh. 
Ovom mjerom potiče se učenička i studentska proaktivnost i kreativnost te stvaraju dodatni preduvjeti za pokretanje vlastitog poslovnog poduhvata.


Provedba ove mjere obuhvaća sljedeće aktivnosti:
-
odobravanje potpora za učeničko poduzetništvo,

-
financiranje i sufinanciranje projekata učeničkog poduzetništva, s posebnim naglaskom na organizaciju radionica i drugih oblika edukacije za učenike i studente, tiskanje brošura, letaka i slično, sudjelovanje na konferencijama i okruglim stolovima te za druge oblike poticanja poduzetništva kod učenika i studenata,

-
upoznavanje učenika i studenata s institucijama poduzetničke podrške.

6. 
JAČANJE TRŽIŠNE VRIJEDNOSTI I KONKURENTNOSTI PODUZETNIKA
Nastupima na sajmovima i drugim sajamskim manifestacijama omogućava se poduzetnicima uspostavljanje novih kontakata, pronalazak novih poslovnih partnera te dolazi do izravne razmjene informacija o proizvodima i uslugama.

S tim u vezi Županija daje podršku sajamskim inkubatorima i poduzetništvu žena. Sajamski inkubatori su manifestacije za stvaranje novih poslovnih mogućnosti za poduzetnike početnike, upoznavanje tržišta s njihovim proizvodima i uslugama te stvaranje preduvjeta za daljnji rast i razvoj poduzetništva. Izložba ženskog poduzetništva ima za cilj kreiranje novih poslovnih mogućnosti za poslovne subjekte u većinskom vlasništvu žena, upoznavanje tržišta s dostignućima i kreativnošću žena, kao i razmjena iskustava i promoviranje pozitivnog imidža žena u poslovanju.

Sudjelovanje poduzetnika na sajmovima, konferencijama i sličnim gospodarskim manifestacijama omogućava njihovo umrežavanje i lakši pristup tržištu.

Provedba ove mjere obuhvaća sljedeće aktivnosti:

-
sufinanciranje i financiranje organizacije i nastupa na manifestacijama koje su od značaja za gospodarski razvoj i predstavljanje poduzetništva na području Županije, kojima se promiče i predstavlja Županija kao aktivni sudionik u razvoju poduzetništva, 

-
izrada promotivnih materijala i publikacija,

-
organizacija gospodarskih foruma i poslovnih susreta,

· promicanje regionalnog identiteta gospodarstva Županije. 

7. 
STRATEŠKI RAZVOJ I MODERNIZACIJA PODUZETNIČKE INFRASTRUKTURE
Razvijena poduzetnička infrastruktura preduvjet je ulaganja i rasta. Županija podržava izgradnju, rekonstrukciju i opremanje poduzetničkih zona, inkubatora i poslovnih prostora.

Osnivanjem poduzetničkih zona i proširenjem aktivnosti u postojećim, na dugoročan se način pomaže poduzetnicima u rješavanju problema prostora, odnosno stvaranju uvjeta za nesmetani rad, korištenje zajedničke infrastrukture i povezivanje poduzetnika smještenih na istom prostoru.

Infrastrukturnim opremanjem zona stvaraju se pretpostavke za brži gospodarski razvoj gradova i općina te omogućuje poduzetnicima brže i povoljnije rješavanje poslovnog prostora.  

Opremanjem zona i drugim olakšicama kao što je građevinsko zemljište bez naknade ili po subvencioniranim cijenama s mogućnošću odgode plaćanja, te druge olakšice poduzetnicima se omogućuje povoljnije poslovanje u zonama. Na taj način poduzetničke zone postaju još pristupačnije i privlačnije mjesto poslovanja, odnosno jezgre gospodarskog razvoja.

Provedba ove mjere obuhvaća sljedeće aktivnosti:

· jačanje postojećih poduzetničkih zona i inkubatora,

· stvaranje pretpostavki za izgradnju novih poduzetničkih zona i inkubatora,
· digitalna kartografija i promocija poduzetničkih zona. 

8.
POTICANJE ZAPOŠLJAVANJA I STVARANJA KVALITETNIH RADNIH MJESTA
Konkurentski položaj određene nacionalne ili lokalne ekonomije ovisi prvenstveno o kvaliteti raspoloživih ljudskih resursa. Korištenje tih resursa i ulaganje u njihovu kvalitetu glavni su čimbenici gospodarskog i socijalnog napretka. Ulaganjem u obrazovanje omogućava se stjecanje novih znanja i vještina, potrebnih za otvaranje novih radnih mjesta.

S ciljem povećanja zaposlenosti, bolje motiviranosti u traženju posla i povećanjem razine stručnih i dodatnih znanja te kao direktan odgovor na potrebe tržišta i poslodavaca, Županija provodi nekoliko različitih projekata. Također, osim financiranja edukacije, nezaposlenim polaznicima projekata poticanja zapošljavanja Županija plaća troškove prijevoza za vrijeme trajanja edukacije.

Provedba ove mjere obuhvaća sljedeće aktivnosti:

-
osposobljavanje nezaposlenih osoba sukladno potrebama na tržištu u suradnji s Hrvatskim zavodom za zapošljavanje, Područnom službom Osijek,
-
suradnja s Ekonomskim fakultetom u Osijeku i Fakultetom primijenjene matematike i informatike Sveučilišta Josipa Jurja Strossmayera u Osijeku na provođenju projekata poticanja zapošljavanja,
-
suradnja s ostalim sastavnicama Sveučilišta Josipa Jurja Strossmayera u Osijeku na provođenju projekata poticanja zapošljavanja.
9.
POVEZIVANJE GOSPODARSTVA SA ZNANSTVENO-OBRAZOVNIM SEKTOROM

Sveučilište Josipa Jurja Strossmayera u Osijeku i njegove sastavnice (Ekonomski fakultet u Osijeku, Fakultet elektrotehnike, računarstva i informacijskih tehnologija Osijek, Fakultet primijenjene matematike i informatike i dr.) ključni su partneri u povezivanju znanosti i gospodarstva.

Svrha ove mjere je unaprjeđenje suradnje između znanstvenih i obrazovnih institucija te gospodarskog sektora u cilju stvaranja poticajnog poduzetničkog okruženja. Povezivanje znanosti, obrazovanja i gospodarstva rezultirat će prijenosom znanja, razvojem inovacija te primjenom istraživačkih rezultata u poslovnoj praksi. 


Provedba ove mjere obuhvaća sljedeće aktivnosti:

· razvoj inovacija i istraživačko-razvojnih projekata,

· znanstveni forumi, kongresi i ostale manifestacije, 

· zajedničke edukacije i programi cjeloživotnog učenja,

· poticanje studentskog i učeničkog poduzetništva,

· podrška transferu tehnologije i zaštiti intelektualnog vlasništva. 

10. STRATEŠKO PARTNERSTVO S KOMORAMA I INSTITUCIJAMA PODUZETNIČKE PODRŠKE
Kvalitetna suradnja svih institucija poduzetničke podrške omogućava bolji protok informacija, usklađenost projekata te njihovu međusobnu povezanost i postizanje sinergijskog učinka.
Hrvatska gospodarska komora, Županijska komora Osijek, Hrvatska obrtnička komora, Obrtnička komora Osječko-baranjske županije, Hrvatski zavod za zapošljavanje, Područna služba Osijek, udruženja obrtnika, samo su neke od institucija s kojima Županija surađuje s ciljem unaprjeđenje poslovnog okruženja i jačanja poduzetničkog sektora odnosno uključivanja u različite projekte i aktivnosti poticanja poduzetništva.

Županija u suradnji s Hrvatskom udrugom poslodavaca sufinancira provedbu Programa usavršavanja managera - PUMA temeljem Ugovora o sufinanciranju "Programa usavršavanja managera - PUMA" Hrvatske udruge poslodavaca na području Osječko-baranjske županije.
Provedba ove mjere obuhvaća sljedeće aktivnosti:

· suradnja s komorama, zavodima i udruženjima,
· suradnja s ministarstvima,

· suradnja s Hrvatskom udrugom poslodavaca i ostalim institucijama poduzetničke podrške,
· zajednička organizacija edukacija, sajmova i foruma,

· razmjena podataka o gospodarskim kretanjima,

· poticanje međunarodne suradnje i izvoza.

III.
Ovaj Program bit će objavljen u "Županijskom glasniku".
KLASA:

URBROJ:


PREDSJEDNIK


Tomislav Rob

5

